פירוש נוסף ערך זה עוסק בשגריר ארצות הברית בישראל. אם התכוונתם לקופץ למים בריטי, ראו ג'ק לו (קופץ למים).

**ג'ייקוב ג'וזף "ג'ק" לוּ** (באנגלית: **Jacob Joseph "Jack" Lew**; נולד ב-29 באוגוסט 1955) הוא איש ממשל יהודי-אמריקאי המכהן כשגריר ארצות הברית בישראל.

לו כיהן כראש משרד הניהול והתקצוב בבית הלבן (OMB) בשנים 2010–2012, תפקיד שבו כיהן גם בזמן ממשל קלינטון, בין השנים 1998–2001, והיה המעצב המרכזי של ממשלו למדיניות איזון תקציבי. משנת 2012 עד 2013 כיהן כראש סגל הבית הלבן ומשנת 2013 עד 2017 כיהן כמזכיר האוצר של ארצות הברית.

ביוגרפיה
--------

לו נולד וגדל בניו יורק למשפחה יהודית, והוא שומר מצוות. סיים את לימודיו באוניברסיטת הרווארד בשנת 1978, ולימודי משפטים באוניברסיטת ג'ורג'טאון ב-1983.

הוא החל את הקריירה שלו בוושינגטון ב-1973 כעוזר פרלמנטרי של חבר בית הנבחרים ג'ו מוקאלי עד 1975. משנת 1979 עד 1987 היה יועץ ראשי לענייני מדיניות פנים ליושב ראש בית הנבחרים של ארצות הברית, טיפ אוניל. הוא כיהן גם בוועדת המדיניות וההיגוי של המפלגה הדמוקרטית, תחילה כסגן יו"ר ולאחר מכן עמד בראשה. שימש עוזרו של יו"ר הוועדה למנהל ותקציבים בבית הנבחרים.

לו עבד כמשפטן כחמש שנים בחברת עורכי הדין "ואן נס, פלדמן וקורטיס". כמשפטן, עסק בעיקר בדיני ייצור חשמל. כמו כן, עבד בעבר במרכז למחקר המזרח התיכון. שימש כמנהל תחום של הוועד הדמוקרטי הלאומי עבור הקמפיין של הוועד ב-1988, וכסגן מנהל במשרד לניתוח תוכניות של משרד העיר בוסטון למנהל ותקציבים.

מפברואר 1993 עד 1994 כיהן כיועץ מיוחד לנשיא ארצות הברית ביל קלינטון. היה אחראי על פיתוח מדיניות ועל היוזמה לשירות לאומי - "אמריקור" (Americorps), וכן על החקיקה לרפורמת ביטוח בריאות. באוקטובר 1994 עזב את הבית הלבן כדי לשמש מנהל ביצועי לענייני חקיקה במשרד למנהל ותקציבים בקונגרס האמריקאי. מאוגוסט 1995 עד יולי 1998 כיהן לו כסגן מנהל המשרד למנהל ותקציבים בקונגרס. בתפקיד זה שימש מנהל תפעול ראשי, הממונה על צוות של 500 אנשי צוות, והיה ממונה על תחום רחב סמכויות בנושאי תיאום המאמץ של ממשל קלינטון בנושאי תקציבים והקצאות ממשל. לא פעם שימש בצוות הממשל למשא ומתן בנושא חוק איזון התקציב של שנת 1997, כשהוא רוכש לעצמו מוניטין של איש משא ומתן סבלני ואפקטיבי.

הנשיא קלינטון מינה אותו לראש המשרד למנהל ותקציבים בקונגרס, והסנאט האמריקני אישר את מינויו ב-31 ביולי 1998. בתפקיד זה כיהן עד תום כהונת ממשל קלינטון בשנת 2001. כראש המשרד למנהל ותקציבים היה אחראי על מדיניות ממשל קלינטון לנושאי תקציב, מנהל ונושאי הקצאות שונות. כחבר קבינט וחבר בכיר של הצוות הכלכלי בממשל, הוא ייעץ לנשיא בנושאים רחבים הנוגעים למדיניות חוץ ופנים זו. הוא ייצג את ממשל קלינטון במשא ומתן התקציבי עם הקונגרס וכיהן כחבר במועצה לביטחון לאומי.

בתום כהונת ממשל קלינטון שימש לו סגן נשיא באוניברסיטת ניו יורק ופרופסור בבית הספר לשירות הציבורי באוניברסיטה. ביוני 2006 מונה למנהל בחברת הפיננסים סיטיגרופ. עם היבחרו של ברק אובמה לתפקיד נשיא ארצות הברית מונה על ידי הנשיא הנבחר, כבר בתקופת המעבר, כסגן מזכירת המדינה הילרי קלינטון עם אחריות לתחום התקציבים והמנהל, כאשר מקבילו ג'יימס סטיינברג מונה כאחראי לתחום המדיניות. ביולי 2010 הודיע אובמה כי בחר בלו להחליף את ראש משרד הניהול והתקצוב בבית הלבן, פיטר אורסג, ומינויו אושר בסנאט בנובמבר.

תפקידים נוספים שמילא הם חבר במועצה ליחסי חוץ, בוועד המייעץ למכון ברוקינגס והאקדמיה הלאומית לביטוח לאומי. בנוסף הוא חבר בארגון המשפטנים של וושינגטון די. סי. ומסצ'וסטס. הוא מתגורר בשכונת ריברדייל ברובע הברונקס שבניו יורק.

ב-10 בינואר 2013 הודיע נשיא ארצות הברית ברק אובמה שבכוונתו למנות את לו למזכיר האוצר. ב-27 בפברואר אישר הסנאט את המינוי, ולמחרת הושבע לו והחל את כהונתו.

ביוני 2014, נבחר לו על ידי "ג'רוזלם פוסט" כאחד מחמישים היהודים המשפיעים ביותר בעולם.

ב-5 בספטמבר 2023 הודיע נשיא ארצות הברית ג'ו ביידן שבכוונתו למנות את לו לשגריר ארצות הברית בישראל. ב-31 באוקטובר אישר הסנאט את המינוי.

ב-5 בנובמבר 2023 מסר לו את כתב האמנה שלו לנשיא יצחק הרצוג.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **ג'ק לו** |

* מזכיר האוצר ג'ייקוב ג' לו, באתר מחלקת האוצר של ארצות הברית (באנגלית)
* פרופיל, באתר הבית הלבן
* רן דגוני, ‏בעל התפקיד הפיננסי החשוב בבית הלבן: היהודי החרדי ג'ק לו; יקבע התוואי התקציבי של משרדי הממשלה, באתר גלובס, 14 ביולי 2010
* פרופיל, באתר הניו יורק טיימס
* גיל קלנר, ‏לראשונה: יהודי דתי מונה לראש הסגל של הבית הלבן, באתר "סרוגים", 10 בינואר 2012
* יצחק בן-חורין, לוּ ולנו: האיש של אובמה, האיש שלנו, באתר ynet, 10 בינואר 2012
* רן דגוני, ‏תכירו את ג'ק לו, שר האוצר הבא של ארה"ב ויהודי שומר מצוות, באתר גלובס, 10 בינואר 2013
* אתר למנויים בלבד נדן פלדמן, היהודי הטוב והלכלוך בוול סטריט: הכירו את שר האוצר הבא של ארה"ב, באתר TheMarker‏, ‏10 בינואר 2013
* ברק רביד‏, ביידן הודיע על מועמדות שר האוצר לשעבר ג'ק לו לתפקיד השגריר בישראל, באתר וואלה!‏, 5 בספטמבר 2023

לו מושבע כמזכיר האוצר בידי סגן הנשיא ג'ו ביידן בחדר הסגלגל, פברואר 2013

הערות שוליים
------------

1. ↑
2. ↑  Marion Fischel, The 50 most influential Jews of 2014, **Jerusalem Post**
3. ↑  ביידן הודיע: אמנה את ג'ק לו לשגריר ארה"ב בישראל, באתר ynet, 5 בספטמבר 2023.
4. ↑  יורי ילון, כתב האמנה הוגש להרצוג: שגריר ארה"ב החדש נכנס לתפקיד, באתר ישראל היום, 5 בנובמבר 2023.

| מזכירי האוצר של ארצות הברית |
| --- |
| 

|  |  |
| --- | --- |
| המילטון • וולקוט • דקסטר • גלטין • קמפבל • דאלאס • קרופורד • ראש • אינגהם • מקליין • דואן • טוני • וודברי • יואינג • פורוורד • ספנסר • ביב • ווקר • מרדית' • קורווין • גתרי • קוב • תומאס • דיקס • צ'ייס • פסנדן • מקולוק • באוטוול • ריצ'רדסון • בריסטו • מוריל • שרמן • וינדום • פולגר • גרשם • מקולוק • מנינג • פרצ'יילד • וינדום • פוסטר • קרליסל • גייג' • שו • קורטליו • מקוויי • מקאדו • גלאס • יוסטון • מלון • מילס • וודין • מורגנטאו • וינסון • סניידר • המפרי • אנדרסון • דילון • פאולר • בר • קנדי • קונלי • שולץ • סיימון • בלומנטל • מילר • ריגן • בייקר • בריידי • בנטסן • רובין • סאמרס • אוניל • סנו • פולסון • גייטנר • לו • מנושין • ילן | החותם של מחלקת האוצר של ארצות הברית |

 |

| הקבינט של ארצות הברית בממשל ברק אובמה |
| --- |
| 

|  |  |
| --- | --- |
| **נשיא ארצות הברית**: **ברק אובמה** 
**סגן נשיא ארצות הברית**: **ג'ו ביידן** 
מזכיר ביטחון המולדת **ג'יי ג'ונסון** • מזכירת הפנים **סאלי ג'וול** • מזכיר החינוך **ג'ון קינג** • מזכיר השיכון והפיתוח העירוני **חוליאן קסטרו** • התובעת הכללית **לורטה לינץ'** • מנהלת הסוכנות לעסקים קטנים **מריה קונטררס-סוויט** • מזכיר ההגנה **אשטון קרטר** • מזכיר החקלאות **טום וילסאק** • מזכיר האוצר **ג'ק לו** • מזכיר האנרגיה **ארנסט מוניז** • מנהלת הסוכנות להגנת הסביבה **ג'ינה מקארתי** • ראש הסגל **דניס מקדאנה** • מנהל משרד הניהול והתקציב **שון דונובן** • מזכירת הבריאות ושירותי האנוש **סילביה מתיוס ברוול** • השגרירה באו"ם **סמנתה פאוור** • מזכיר התחבורה **אנתוני פוקס** • נציב הסחר **מייקל פרומן** • מזכיר העבודה **תומאס פרז** • מזכירת המסחר **פני פריצקר** • יו"ר מועצת היועצים הכלכליים **ג'ייסון פורמן** • מזכיר המדינה **ג'ון קרי** • המזכיר לענייני חיילים משוחררים **רוברט מקדונלד** |  |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987010254531405171
* GND: 1195779771
* LCCN: no98116706
* NARA: 182791725
* SNAC: w63851mw
* VIAF: 21768103
* WorldCat: lccn-no98116706

 |